Preşedintele Noii Drepte, Tudor Ionescu, a afirmat, sâmbătă, într-o emisiune la Realitatea TV, în timpul Marşului Diversităţii, că a urmărit amuzat cum în debutul evenimentului "s-au rupt norii", pentru că "Dumnezeu dă după inima oamenilor". După ce a explicat că glumea, el a precizat totuşi că în timpul "Marşului Normalităţii", organizat de Noua Dreapta, vremea a fost "excelentă" şi le mulţumeşte celor care au făcut prognoza şi lui Dumnezeu.

Tudor Ionescu a participat într-o emisiune TV, alături de fostul parlamentar Remus Cernea, susţinător al comunităţii LGBT, intrând într-o dispută pe tema condiţiilor meteorologice, după ce marşul a debutat cu o ploaie puternică. Cernea a afirmat că participanţii s-au amuzat însă şi au râs pe această temă.

"Şi eu am râs, când a început parada asta a homosexualilor, s-au rupt norii, şi eu am început să râd", a afirmat şeful Noii Drepte.

Remus Cernea a intervenit criticând ironia, liderul Noii Drepte răspunzându-i: "Şi Dumnezeu dă după inima oamenilor".

"Ştiţi bine că fenomenele meteo nu au nicio legătură cu niciun fel de divinitate, acestea sunt concepte neştiinţifice", i-a replicat Remus Cernea, moment în care Tudor Ionescu a explicat că, de fapt, glumea.

"Eu nu sunt om de ştinţă, nu mă pot pronunţa pe aspecte ştiinţifice, în schimb sunt ortodox, creştin-ortodox. (...) A fost o glumă, chiar am râs când s-au rupt norii", a spus şeful organizaţiei extremiste.

El a revenit însă ulterior, mulţumindu-i lui Dumnezeu şi meteorologilor pentru vremea din timpul "Marşului Normalităţii", organizat la prânz de Noua Dreaptă. "Noi am avut parte la Marşul Normalităţii de o vreme excelentă. Mulţumesc, pe această cale şi celor care au făcut prognozele meteorologice, şi lui Dumnezeu, bineînţeles", a spus el.

Discuţia despre vreme şi probabilităţile de ploaie a mai continuat câteva minute, după care Tudor Ionescu a criticat participarea la "Marşul Diversităţii" a ambasadorului SUA, Hans Klemm.

"E mai mult un marş al ambasadorilor. (...) Este o ruşine. (...) Foarte grav, asistăm la nişte ambasadori, aceşti ambasadori nu ar trebui să facă lobby şi presiuni asupra instituţiilor statului român. Aceşti ambasadori clar şi-au depăşit fişa postului. Noi suntem un popor suveran, nu ne pot spune nouă", a comentat el.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.